cyanic-selkie/wikianc huggingface dataset:
พระนางเจ้าสุวัทนา พระวรราชเทวี
การศาสนา
พระนางเจ้าสุวัทนา พระวรราชเทวี ทรงมีศรัทธาในบวรพุทธศาสนา ทรงศรัทธาร่วมการก่อสร้าง บูรณะปฏิสังขรณ์พระอุโบสถ เสนาสนะ และพระพุทธรูป ดังเช่น ทรงบริจาคพระราชทรัพย์ส่วนพระองค์เพื่อสร้างม้าหมู่ชุดใหญ่ 3 ชุด พระราชทานแก่องค์การพุทธศาสนิกสัมพันธ์แห่งโลก เพื่อใช้ประดิษฐานเป็นประธานในห้องประชุม อีกทั้งยังโปรดเสด็จไปทรงทอดผ้าพระกฐินส่วนพระองค์ทั้งในกรุงเทพมหานครและต่างจังหวัดทั้งใกล้และไกลทั่วทุกภาค พร้อมทั้งทรงเยี่ยมประชาชนที่มาเฝ้ารับเสด็จและพระราชทานเครื่องนุ่งห่มและยารักษาโรคแก่ผู้ยากไร้ตามหัวเมืองทั้งใกล้ไกลที่เสด็จไปทรงทอดกฐินเป็นประจำทุกปี เล่ากันว่าในเทศกาลทอดกฐิน นอกจากจะทรงเป็นผู้แทนพระองค์เชิญพระกฐินหลวงไปถวายตามพระอารามหลวงแล้วปีละ 2 วัด (เสด็จบ่อยที่วัดพระปฐมเจดีย์) ในส่วนพระองค์ทรงเลือกวัดราษฎร์ที่ยากจนและอยู่หัวเมืองไกล ๆ อีก 3 วัด เพื่อเสด็จไปทอดกฐิน เล่ากันถึงวิธีการเลือกวัดดังกล่ าวไว้ว่า จะโปรดให้คนในวังไปสำรวจหาวัดที่มีคุณสมบัติดังที่ทรงประสงค์ และเก็บข้อมูลมาเล่าถวายว่าสมควรจะได้รับพระอุปการะอย่างไร ด้านไหน ก็จะทรงช่วยเหลือให้ตรงกับความต้องการและยังประโยชน์ให้แก่พระพุทธศาสนาอย่างแท้จริง ดังที่มหาดเล็กในวังเล่าไว้ว่า “...โปรดที่จะเสด็จไปทำบุญกับวัดที่ยากจน หรือไม่ก็ไม่มีใครเหลียวแลจริง ๆ...” ซึ่งประเพณีเฉพาะพระองค์นี้ตกทอดมาสู่พระราชธิดาพระองค์เดียวอย่างแนบแน่น
งานสังคมสงเคราะห์
พระนางเจ้าสุวัทนา พระวรราชเทวีได้เริ่มทรงงานเพื่อสาธารณประโยชน์ร่วมกับสมาคมมูลนิธิ และองค์กรการกุศลต่าง ๆ อาทิ ตัวอย่างงานที่ทรงจัดขึ้นและเป็นที่ประทับใจของคนจำนวนมากและเป็นที่กล่าวขวัญกันอย่างยิ่งก็คืองานเมตตาบันเทิง “รื่นฤดี” ใน พ.ศ. 2503 ที่เป็นงานการกุศลซึ่งจัดขึ้นในบริเวณสวนอันสวยงามของวังรื่นฤดี สวนดังกล่าวนั้น พระนางเจ้าสุวัทนาฯ ทรงปลูกไม้ดอกพันธุ์ใหม่ ๆ แปลกกว่าพันธุ์ไม้ที่เคยพบเห็นกันมาช้านานแล้ว ดังนั้นสวนดอกไม้ของพระองค์จึงมีผู้ปรารถนาจะมาชมกันมากในสมัยนั้น สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดีและพระนางเจ้าสุวัทนา พระวรราชเทวี ในรัชกาลที่ 6 ทรงเป็นเจ้าภาพในงานเมตตาบันเทิงดังกล่าว ซึ่งจัดขึ้นครั้งแรกในกรุงเทพมหานคร การนี้สมเด็จพระนางเจ้าสิริกิติ์ พระบรมราชินีนาถทรงพระมหากรุณาเสด็จพระราชดำเนินมาทรงเป็นประธานในงานด้วย ในงานวันนั้นมีการแสดงดนตรีและนาฏศิลป์หลายรูปแบบผู้แสดงล้วนแต่เป็นบุตรหลานของผู้เป็นที่รู้จักกันดีในวงสังคม นอกจากการแสดงแล้วยังมีการออกร้านอาหาร เครื่องดื่ม และขายสินค้างานฝีมือที่จัดทำอย่างประณีต ยิ่งไปกว่านั้นในบริเวณงานยังประดับไฟฟ้าตามต้นไม้ใหญ่อย่างงดงาม ผู้มาร่วมงานต่างชื่นชมในความแปลกใหม่ของงานกลางแจ้งซึ่งไม่เคยได้เห็นมานานแล้ว การจัดงานครั้งนั้นได้รับเงินบริจาคเป็นจำนวนมาก ดังนั้น ต่อมา จึงมีหน่วยงานสาธารณกุศลต่าง ๆ กราบทูลขอประทานพระอนุญาตใช้วังรื่นฤดี เป็นสถานที่จัดงานในรูปแบบต่าง ๆ กันหลายราย เช่น งานแสดงแบบเสื้องานประกวดสักวาเพลงเรือในสระน้ำขนาดใหญ่ของวัง ฯลฯ โดยพระนางเจ้าสุวัทนาฯ เต็มพระทัยประทานพระอนุญาต ทั้งยังทรงร่วมด้วยอย่างไม่ทรงเห็นแก่ความเหน็ดเหนื่อย ทั้งจัดงาน ทั้งเก็บดูแลภายหลังเสร็จงาน โดยเฉพาะการซ่อมแซมพื้นสนาม บำรุงต้นไม้ที่เสียหายไปบ้างในระหว่างงาน และมีหลายคราวที่สมเด็จพระนางเจ้าสิริกิติ์ พระบรมราชินีนาถ ตลอดจนพระราชโอรสธิดา เช่น ทูลกระหม่อมหญิงอุบลรัตนราชกัญญา สิริวัฒนาพรรณวดี และสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร เสด็จมาทรงเป็นประธานในงานการกุศลซึ่งจัดขึ้น ณ วังรื่นฤดีแห่งนี้
ด้านการแพทย์และการสาธารณสุข
พระนางเจ้าสุวัทนา พระวรราชเทวี ทรงอุปการะกิจการเพื่อการสาธารณประโยชน์อื่นๆ อีกมากมาย อาทิ สมาคม องค์กร และชุมนุมซึ่งบำเพ็ญประโยชน์ต่อสังคม เช่นเมื่อครั้งทรงเจริญพระชันษา 60 ปี ในวันที่ 15 เมษายน พ.ศ. 2508 ได้ทรงจัดงานฉลองพระชันษา ณ วังรื่นฤดี มีเจ้านายพระบรมวงศ์ผู้ใหญ่ ตลอดจนพระอนุวงศ์ ข้าราชบริพาร และผู้จงรักภักดีเสด็จและเดินทางมาร่วมงานเป็นจำนวนมาก มีสมเด็จพระนางเจ้ารำไพพรรณี พระบรมราชินี ในรัชกาลที่ 7 เป็นอาทิ การนั้นได้มีผู้ถวายเงินโดยเสด็จพระกุศลตามพระอัธยาศัยเป็นจำนวนมากจึงได้ทรงสมทบเพิ่มเติมและประทานแก่โรงพยาบาลจุฬาลงกรณ์ สภากาชาดไทยจนสามารถสร้างอาคารสำหรับผู้ป่วยนอกและห้องฉุกเฉินในโรงพยาบาลจุฬาลงกรณ์ ทางด้านสวนลุมพินีได้ 1 หลัง แต่มิได้โปรดให้ใช้พระนามของพระองค์เป็นนามตึก หากแต่ได้พระราชทานนามว่า “ตึกมงกุฎ-เพชรรัตน” โอกาสนั้น พระบาทสมเด็จพระปรมินทรมหาภูมิพลอดุลยเดชและสมเด็จพระนางเจ้าสิริกิติ์ พระบรมราชินีนาถ ทรงพระกรุณาโปรดเกล้าฯ เสด็จพระราชดำเนินมาทรงเปิดตึก ในวันที่ 24 พฤศจิกายน พ.ศ. 2510 ด้วย นอกจากนี้ ทรัพย์สินส่วนพระองค์ที่ทรงได้รับมรดกคือที่ดินและบ้านของพระบุพการี ณ จังหวัดปราจีนบุรี ก็ทรงพระกรุณาประทานกรรมสิทธิ์ให้แก่ทางราชการ เมื่อทางราชการได้ใช้สถานดังกล่าวสร้างโรงพยาบาลก็ไม่ใช้พระนามของพระองค์เป็นนามโรงพยาบาลแห่งนี้ หากแต่โปรดพระราชทานทานนามว่าโรงพยาบาลเจ้าพระยาอภัยภูเบศร เพื่อเป็นเกียรติแก่พระบรรพบุรุษ
ในกาลต่อมาเป็นเวลา 8 ปีหลังจากพระนางเจ้าสุวัทนา พระวรราชเทวี ในรัชกาลที่ 6 สิ้นพระชนม์แล้ว โรงพยาบาลได้สร้างอาคารเพิ่มเติมเป็นอาคารสูง 4 ชั้น และขอพระราชทานพระอนุญาตขนานนามว่า “อาคารเพชรรัตน-สุวัทนา” นับเป็นครั้งแรกที่มีพระนามปรากฏต่อสาธารณชนบนถาวรวัตถุสถาน นอกจากนี้ ยังทรงอุปการะกิจกรรมซึ่งเฉลิมพระเกียรติของพระบาทสมเด็จพระมงกุฎเกล้าเจ้าอยู่หัวร่วมกับพระธิดาอยู่มิได้ขาด
การเสด็จเยี่ยมราษฎร
พระนางเจ้าสุวัทนา พระวรราชเทวี และ เจ้าฟ้าพระราชธิดา โปรดที่จะเสด็จประพาสรถทุกเย็นเพื่อทรงชมพระพุทธรูป หรือ สิ่งศักดิสิทธิ์ต่าง ๆ ในกรุงเทพและจังหวัดปริมณฑล พระบรมราชานุสาวรีย์พระบรมราชบุพการี หรืออัฐิของพระบุพการีในสายสกุลบุนนาค โดยจะเสด็จเพียงสองพระองค์ พร้อมกับสารถีและข้าราชบริพาร เป็นการเสด็จอย่างเงียบ ๆ ไม่มีรถนำขบวน ไม่ปักธงพระบรมราชวงศ์ใหญ่ เมื่อไฟแดงรถพระที่นั่งก็หยุดอย่างสามัญชน แต่เพียงว่าในสมัยนั้นรถและการจราจรยังไม่ติดขัด ด้วยพระอุปนิสัยเช่นนี้จึงมักจะได้ทอดพระเนตรวิถีชีวิตของราษฎรโดยปราศจากการปรุงแต่งของทางราชการ โดยมักจะมีรับสั่งกับชาวบ้านแถวพระตำหนักสวนรื่นฤดีเสมอ บางคราวก็เสด็จไปประทับเสวยพระกระยาหารที่บางปู จังหวัดสมุทรปราการ และ จะพระราชทานอาหารแก่นกนางนวลที่หนีหนาวมา บางครั้งก็เสด็จไปต่างจังหวัดโดยเงียบ ๆ ไม่แจ้งแก่ทางราชการ หรือสำนักพระราชวัง เช่น เมื่อคราวเสด็จจังหวัดสมุทรสาคร ก็เสด็จไปในตลาด ทอดพระเนตรวิถีชีวิตชาวบ้านที่ดำเนินชีวิตตามปกติ โดยในวันนั้นมีการแสดงอุปรากรจีน (งิ้ว) ที่ตลาดแห่งนั้น เมื่อทอดพระเนตรเห็นเก้าอี่ไม้ธรรมดาเหมือนตามโรงเรียนประชาบาลสองตัวว่างอยู่ ก็เสด็จประทับทอดพระเนตรการแสดงอย่างชาวบ้านทั่วไป พร้อมมีรับสั่งอย่างสนุกสนาน เมื่อการแสดงจบเจ้าของคณะงิ้วก็นำตัวพระกับตัวนางมากราบแทบฝ่าพระบาท พร้อมทั้งรับพระราชทานเงินของขวัญจากทั้งสองพระองค์ พระนางเจ้าสุวัทนาฯ โปรดที่จะมีรับสั่งกับประชาชนทั่วไปอย่างไม่ถือพระองค์ โดยเฉพาะผู้สูงอายุ ด้วยเจียมพระองค์ว่าเดิมทรงเป็นสามัญชนแม้ในปัจจุบันจะดำรงพระยศสูงส่งก็ตามที เช่น เมื่อคราวเสด็จอำเภอกระบุรี จังหวัดระนอง มีรับสั่งกับชาวบ้านสูงอายุอย่างออกรสว่า "...ยายจ๋าเป็นอย่างไรบ้างจ๊ะ สบายดีไหม...ไหนดูสิ ยายปวดหลังเหมือนฉันไหม?..." ชาวบ้านเห็นว่ามีรับสั่งเช่นนี้ก็ตกใจที่พระราชวงศ์ ลงมานับญาติด้วย แต่ก็กล้าตอบด้วย เพราะเห็นว่าพระบรมวงศานุวงศ์ก็เจ็บเป็นปวดเป็น ทำให้ทรงใกล้ชิดกับราษฎรและทอดพระเนตรเห็นปัญหาของราษฎรอย่างแท้จริง
ด้านการเศรษฐกิจ
ได้โปรดที่จะเสด็จประพาสตลาดแทบทุกเย็น และโปรดจะประพาสตลาดหัวเมืองต่าง ๆ ทั้งทรงสนับสนุนสินค้าของราษฎร เช่น ผ้าทอ เครื่องจักสาน รวมถึงผัก ผลไม้ ต้นไม้ ไม้ดอกไม้ประดับ เพื่อเป็นการสนับสนุนสินค้าของราษฎร เพื่อส่งเสริมให้ราษฎรมีรายได้ และยังพระราชทานเงินสำหรับซื้อผ้าห่มและผ้านุ่งจากตลาดต่าง ๆ เวลาเสด็จหัวเมืองและนำมาเก็บไว้ที่วัง เมื่อเสด็จในที่ทุรกันดารก็จะโปรดให้เอาไปพระราชทานแก่ราษฎร
ด้านกิจการลูกเสือ เนตรนารี
พระนางเจ้าสุวัทนา พระวรราชเทวี ทรงสนับสนุนกิจการลูกเสือโดยพระราชทานเงินสนันสนุนกิจการลูกเสือที่พระสวามีทรงก่อตั้งไว้ ทั้งยังทรงอบรมพระราชธิดาด้วยความทรงจำเมื่อครั้งตามเสด็จพระสวามีไปยังพระราชวังสนามจันทร์และมีการสวนสนามของเสือป่าและลูกเสือ ทั้งยังทรงเป็นเบื้องหลังในการสนับสนุนการก่อตั้งคณะเนตรนารีเพชราวุธ โดยมิได้ทรงออกพระนาม
ด้านศิลปวัฒนธรรมไทย
ด้านนาฏศิลป์ เมื่อสิ้นรัชกาลพระสวามี ก็ทรงสนับสนุนการละครหลวง โดยจะเสด็จพระดำเนินไปทอดพระเนตรละครที่โรงละครของพระยาอนิรุธเทวา เมื่อเสด็จไปประเทศอังกฤษ ก็ทรงเผยแผ่วัฒนธรรมไทยอาทิ การรำ การละครซึ่งส่วนใหญ่จะแสดงเป็นละครจากบทพระราชนิพนธ์ในพระบาทสมเด็จพระมงกุฎเกล้าเจ้าอยุ่หัว โดยอาศัยงานสมาคมชาวไทยในอังกฤษ งานสามัคคีสมาคม หรืองานภายในพระตำหนัก โดยจะเป็นประธานนำรำวง โดยชาวต่างชาติต่างชื่นชมในวัฒนธรรมไทย ด้วยทรงเคยรับราชการในกรมมหรสพมาก่อนจึงทรงรำวงได้งดงามมาก เมื่อเสด็จนิวัตประเทศไทยแล้วก็โปรดพระราชทานพระราชทรัพย์ส่วนพระองค์บำรุงนาฏศิลป์ไทย
ด้านการเกษตร
พระนางเจ้าสุวัทนา พระวรราชเทวี โปรดไม้ดอกไม้ประดับอย่างยิ่ง ในวังของพระองค์มีสวนดอกไม้อันงดงาม เต็มไปด้วยไม้ดอกไม้ประดับมากมาย จึงมีคนที่อยากจะยลโฉมสวนดอกไม้ของพระองค์มากมาย โปรดที่จะซื้อต้นไม้จากเกษตรกรเพาะปลูกจากตลาดนัดท้องสนามหลวง จนเต็มท้ายรถพระที่นั่งทุกสัปดาห์ และยังโปรดเพาะพันธุ์ต้นไม้อีกด้วย
พระอัจฉริยภาพ
พระนางเจ้าสุวัทนา พระวรราชเทวีมีพระอัจฉริยภาพ ในด้านต่าง ๆ
พระอัจฉริยภาพด้านการทำอาหาร
พระนางเจ้าสุวัทนาฯ มีพระอัจฉริยภาพด้านการทำอาหารอย่างยิ่ง ทำได้ทั้งของคาวของหวาน ทั้งอาหารไทยและอาหารฝรั่ง โดยว่ากันว่าอาหารและขนมฝรั่งทรงเรียนจากนิตยสารประจำสัปดาห์และหนังสือสอนทำอาหาร ส่วนอาหารไทยทรงเรียนมาจากคุณท้าวแก้ว ผู้เป็นยาย เมื่อทรงพระเยาว์ที่บ้านสวนสาลี่ (ทำเนียบรัฐบาลในปัจจุบัน) พระนางเจ้าสุวัทนาฯ โปรดที่จะทำอาหารเลี้ยงบรรดานักเรียนไทยในอังกฤษ โดยจะเป็นอาหารไทยทั้งสิ้น ส่วนงานจัดปาร์ตี้ก็จะทรงจัดทั้งอาหารไทยและฝรั่ง โดยถ้ามีงานก็จะทรงประกอบอาหารอยู่ในห้องเครื่องทั้งวัน ด้านขนมนั้น ทรงทำอร่อยหลายอย่าง อาทิ เค้ก มารากรอง ฯลฯ ตามคำบอกเล่าของข้าหลวงในตำหนักถึงฝีพระหัตถ์ในการทำเค้กคริสมาส ว่า
พระอัจฉริยภาพด้านการถ่ายภาพ
พระนางเจ้าสุวัทนา มีพระอัจฉริยภาพในด้านการถ่ายภาพ โดยเมื่อคราวที่เสด็จประพาสปีนังจวบจนเสด็จไปยังอังกฤษ พระนางเจ้าสุวัทนา พระวรราชเทวีทรงโปรดการถ่ายภาพและสนพระทัยการถ่ายภาพอย่างจริงจัง ทรงศึกษาการใช้กล้องถ่ายภาพต่าง ๆ รวมทั้งโปรดที่จะถ่ายภาพในขณะที่ประพาสที่ต่าง ๆ
พระอัจฉริยภาพด้านการกีฬา
พระนางเจ้าสุวัทนา พระวรราชเทวีโปรดที่จะทรงกีฬามาตั้งแต่ประทับในสวนดุสิต สนพระทัยกีฬาหลายประเภท ตามพระราชนิยมของสมเด็จพระศรีสวรินทิราบรมราชเทวี พระพันวัสสาอัยยิกาเจ้า ที่โปรดทรงกีฬาหลายประเภท แต่กีฬาส่วนใหญ่มักเป็นแบบฝรั่ง ตามอย่างเจ้านายเล่นกัน เมื่อเสด็จประทับ ณ ประเทศอังกฤษ โปรดที่จะทรงกอล์ฟและเทนนิส ตามพระราชนิยมของพระบาทสมเด็จสมเด็จพระปกเกล้าเจ้าอยู่หัว และ สมเด็จพระนางเจ้ารำไพพรรณี พระบรมราชินี ที่โปรดจะทรงกีฬากอล์ฟและโปรดเกล้าฯ ให้จัดการแข่งขันกอล์ฟขึ้น
พระอัจฉริยภาพด้านภาษา
พระนางเจ้าสุวัทนา ทรงศึกษาภาษาอังกฤษจากครูที่ทรงจ้างมาสอนสมเด็จเจ้าฟ้าเพชรรัตนราชสุดา พระราชธิดาพระองค์เดียว จนทรงสามารถมีรับสั่งกับชาวต่างประเทศได้อย่างคล่องแคล่ว มีรับสั่งกับพนักงานร้านทิฟฟานี่ที่ดูแคลนพระเกียรติของพระองค์ อย่างคล่องแคล่ว พร้อมเคยรับสั่งกับผู้จัดการธนาคารในสหรัฐอเมริกาอย่างคล่องแคล่ว สั่งกับเลขาเจ้าระเบียบของมิสเตอร์แพตเดอร์สันอย่างคล่องแคล่วและยังทรงใช้สำนวนจนเลขาผู้นั้นยอมให้พระองค์พบกับมิสเตอร์แพตเดอร์สัน
พระพุทธรูปประจำพระชนมวาร
พระพุทธรูปประจำพระชนมวารพระนางเจ้าสุวัทนา พระวรราชเทวี องค์นี้เป็นพระพุทธรูปนาคปรก สำหรับองค์พระพุทธรูปนั้นเป็นพระพุทธรูปประทับนั่งแบบวัชราสนะ (ขัดสมาธิเพชร) วางพระหัตถ์ขวาซ้อนบนพระหัตถ์ซ้ายเหนือพระเพลา พระพุทธรูปมีพระพักตร์ค่อนข้างกลม พระนลาฏค่อนข้างแคบ พระขนงโก่ง พระเนตรเหลือบต่ำ พระนาสิกโด่งพระโอษฐ์เรียว พระกรรณสั้น ไม่มีพระเกตุมาลาองค์พระพุทธรูปครองอุตราสงค์ห่มคลุม จีบเป็นริ้วเหมือนริ้วผ้าตามธรรมชาติ ประทับบนฐานนาคขดสามชั้นนาคสร้างเป็นลักษณะคล้ายงูใหญ่แผ่แม่เบี้ย แต่ส่วนหัวเป็นนาค มีหนึ่งเศียร อ้าปาก โดยแผ่ปรกพังพานองค์พระเป็นซุ้ม มีพุทธลักษณะคล้ายพระพุทธรูปประจำพระชนมวารของพระบาทสมเด็จพระมงกุฎเกล้าเจ้าอยู่หัว สร้างในคราวทรงเจริญพระชันษา 5 รอบ 60 ในพ.ศ. 2508 ปัจจุบันประดิษฐานอยู่ในห้องพระเจ้า วังรื่นฤดี
เครื่องบำเหน็จในพระองค์ รัชกาลที่ 6
เมื่อคราวที่พระบาทสมเด็จพระมงกุฎเกล้าเจ้าอยู่หัวทรงพระประชวรหนักในพ.ศ. 2468 พระบาทสมเด็จพระมงกุฎเกล้าเจ้าอยู่หัวโปรดเกล้าฯ ให้จัดเครื่องบำเหน็จพระราชทานแก่ผู้ที่มีส่วนในการพยาบาลพระองค์ พระนางเจ้าสุวัทนา พระวรราชเทวีทรงพยาบาลพระบรมราชสวามีเป็นอย่างดี แม้จะทรงพระครรภ์แก่ พระบรมราชสวามีจึงโปรดเกล้าฯ พระราชทานเครื่องบำเหน็จชั้นพิเศษ ดังนี้
เครื่องเชิดชูพระเกียรติต่างประเทศ
ในสมัยที่ประทับ ณ ประเทศอังกฤษ เป็นช่วงสงครามโลกครั้งที่ 2 ได้เสด็จพระดำเนินพร้อมด้วยพระราชธิดาไปยังสภากาสชาดอังกฤษ เพื่อทรงช่วยเหลือกิจการต่างๆ ของสภากาชาดอังกฤษ เช่น ทรงม้วนผ้าพันแผล เป็นต้น สภากาชาดอังกฤษจึงได้ถวายเครื่องบำเหน็จของสภากาชาดอังกฤษ ดังนี้
อภิลิขิตสมัย 100 ปีวันประสูติ
เนื่องในวโรกาสอภิลิขิตสมัยครบรอบ 100 ปีวันประสูติพระนางเจ้าสุวัทนา พระวรราชเทวีในพ.ศ. 2548 สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดีและพระบรมวงศานุวงศ์ ข้าในพระองค์ ได้จัดงานเฉลิมพระเกียรติ ดังนี้ ในวันที่ 10 เมษายน พ.ศ. 2548 คณะพระประยูรญาติ ข้าราชบริพาร ผู้แทนองค์กรที่เคยได้รับพระกรุณาธิคุณ และผู้จงรักภักดี ได้ร่วมบำเพ็ญพระกุศลอุทิศถวาย ณ พระปฐมเจดีย์ จังหวัดนครปฐม ซึ่งภายในพระวิหารทิศเหนือบริเวณผนังเชื่อมกับฐานพระร่วงโรจนฤทธิ์เป็นสถานที่บรรจุพระสรีรางคาร เคียงข้างพระบรมราชสรีรางคารของพระบาทสมเด็จพระมงกุฎเกล้าเจ้าอยู่หัว ในการนี้สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี ทรงพระกรุณาโปรดพระราชทานเครื่องไทยธรรม ไตรสดับปกรณ์ และเงินบำรุงองค์กรที่ดำเนินกิจกรรมอันเนื่องด้วยพระชนนีมาพระราชทานด้วย ส่วนงานนิทรรศการและกิจกรรมเฉลิมพระเกียรติจะมีตั้งแต่วันที่ 12 เมษายน พ.ศ. 2548 ณ พระราชนิเวศน์มฤคทายวัน จังหวัดเพชรบุรี ซึ่งเป็นสถานที่แรกที่พระบาทสมเด็จพระมงกุฎเกล้าเจ้าอยู่หัว ทรงบังเกิดพระราชประดิพัทธ์ต้องพระราชอัธยาศัยในพระนางเจ้าสุวัทนา พระวรราชเทวี ในงานจะมีการจัดนิทรรศการเฉลิมพระเกียรติ โดยสมเด็จพระเจ้าภคินีเธอ เจ้าฟ้าเพชรรัตนราชสุดาฯ ทรงพระกรุณาโปรดพระราชทานสิ่งของส่วนพระองค์ของพระชนนีมาจัดแสดง เช่น ฉลองพระองค์พร้อมมงกุฎดอกส้มของพระนางเจ้าสุวัทนาฯ ในวันราชาภิเษกสมรส พระภูษาทรง พระกลดแพรที่ได้รับพระราชทานจากรัชกาลที่ ๖ หีบพระศรีนาก ฯลฯ ตลอดจนมีการแสดงดนตรีทั้งไทยและสากล ในวันที่ 15 เมษายน พ.ศ. 2548 จะมีการถวายเครื่องสักการะที่หน้าพระฉายาลักษณ์ซึ่งประดิษฐานกลางท้องพระโรง พระที่นั่งสโมสรเสวกามาตย์ อันเป็นสถานที่แรกที่พระบาทสมเด็จพระมงกุฎเกล้าเจ้าอยู่หัว ทรงร่วมแสดงละครเรื่องพระร่วงกับ "คุณติ๋ว" ซึ่งต่อมาคือ พระนางเจ้าสุวัทนาฯ ในงานจะมีหนังสือ "เฉลิมพระเกียรติ พระนางเจ้าสุวัทนา พระวรราชเทวี ในรัชกาลที่ ๖" ทั้งยังมีเข็มที่ระลึกจำหน่ายเพื่อนำรายได้สมทบมูลนิธิพระราชนิเวศน์มฤคทายวัน ในพระอุปถัมภ์สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี
อภิลิขิตสมัย 9 รอบ 108 ปีวันประสูติ
เนื่องในวโรกาสอภิลิขิตสมัยครบรอบ 108 ปีวันประสูติพระนางเจ้าสุวัทนา พระวรราชเทวีในพ.ศ. 2556 พระบรมวงศานุวงศ์ ข้าราชบริพาร ข้าในพระองค์ พ่อค้า ประชาชน ได้จัดงานเฉลิมพระเกียรติ ดังนี้ ในวันที่ 4 เมษายน พ.ศ. 2556 พระอนุวงศ์ พระประยูรญาติ ข้าราชบริพาร ผู้แทนองค์กรที่เคยได้รับพระกรุณาธิคุณ และผู้จงรักภักดี ได้ร่วมบำเพ็ญพระกุศลอุทิศถวาย ณ พระวิหารหลวง ทิศตะวันออก ขององค์พระปฐมเจดีย์ จังหวัดนครปฐม นำโดยท่านหญิงศรีสว่างวงศ์ ยุคล บุญจิตราดุลย์ โดยเริ่มจากทรงจุดธูปเทียนบูชาพระพุทธสิหิงค์ พระบรมสารีริกธาตุ พระแท่นวัชรอาสน์(จำลอง)จุดธูปเทียนเครื่องทองน้อยถวายสักการะหน้าพระฉายาลักษณ์ จากนั้นเจริญพระพุทธมนต์ ฉันเพล ถวายผ้าสดับปกรณ์ พระสงฆ์สดับปกรณ์ ต่อมาพระอนุวงศ์ คณะข้าราชบริพาร พระประยูรญาติ ผู้จงรักภักดี ได้ร่วมถวายถวายเครื่องราชสักการะ พวงมาลัย ดอกไม้ และพระกระยาหารสังเวยแด่ดวงพระวิญญาณ ณ สถานที่บรรจุพระสรีรางคาร บริเวณผนังพระปฤฎางค์พระร่วงโรจนฤทธิ์ เคียงข้างพระบรมราชสรีรางคารของพระบาทสมเด็จพระมงกุฎเกล้าเจ้าอยู่หัว และ สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี ในวันที่ 15 เมษายน พ.ศ. 2556 จะมีการถวายพานพุ่ม เครื่องสักการะที่หน้าพระฉายาลักษณ์ซึ่งประดิษฐานกลางท้องพระโรง พระที่นั่งสโมสรเสวกามาตย์ อันเป็นสถานที่แรกที่พระบาทสมเด็จพระมงกุฎเกล้าเจ้าอยู่หัว ทรงร่วมแสดงละครเรื่องพระร่วงกับ "คุณติ๋ว" ซึ่งต่อมาคือ พระนางเจ้าสุวัทนา พระวรราชเทวี
งานนิทรรศการเฉลิมพระเกียรติ 100 ปี พระประสูติกาล
เป็นนิทรรศการเฉลิมพระเกียรติพระนางเจ้าสุวัทนา พระวรราชเทวี ในโอกาสอภิลักขิตสมัย 100 ปีแห่งพระประสูติกาล โดยจัดแสดงสิ่งของในพระองค์ที่พระบาทสมเด็จพระมงกุฎเกล้าเจ้าอยู่หัว พระราชทานแก่พระนางเจ้าสุวัทนา พระวรราชเทวี อาทิ กล่องพระโอสถมวนที่มีเศษพระโอสถมวนอยู่ก้นหีบ พระกลดแพร ของพระราชทานที่พระบาทสมเด็จพระปกเกล้าเจ้าอยู่หัวพระราชทานแก่สมเด็จพระเจ้าภาติกาเธอ เจ้าฟ้าเพชรรัตนราชสุดา สิริโสภาพัณณวดีอาทิ กล่องเฉลิมพระขวัญรูปโคอุสุภราช และของที่รื้อจากการพระเมรุมาศ สิ่งของส่วนพระองค์ของพระนางเจ้าสุวัทนา พระวรราชเทวีมาจัดแสดง เช่น ฉลองพระองค์พร้อมมงกุฎดอกส้มของพระนางเจ้าสุวัทนา พระวรราชเทวี ในวันราชาภิเษกสมรส พระภูษาทรง หีบพระศรีนาก ฯลฯ
งานนิทรรศการเฉลิมพระเกียรติ
เป็นนิทรรศการเฉลิมพระเกียรติพระบาทสมเด็จพระมงกุฎเกล้าเจ้าอยู่หัว พระนางเจ้าสุวัทนา พระวรราชเทวี และสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี โดยเป็นนิทรรศการถาวรตั้งอยู่ที่พระที่นั่งพิมานปฐม พระที่นั่งอภิรมย์ฤดี จัดแสดงเรื่องราวพระราชประวัติ พระราชกรณียกิจ สิ่งของส่วนพระองค์ และสิ่งของจากงานพระราชพิธีพระราชทานเพลิงพระศพสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี อาทิ ธงสงครามโลกครั้งที่ 1 ฉลองพระองค์ ลายพระหัตถ์ เข็มพระราชทาน รูปท้าวจตุโลกบาลประดับพระจิตกาธาน โดยมีพิธีเปิดโดยมีสมเด็จพระเทพรัตนราชสุดา สยามบรมราชกุมารี เป็นองค์ประธานในพิธี
งานนิทรรศการเฉลิมพระเกียรติสามขัตติยนารีแห่งสยาม
เป็นนิทรรศการเฉลิมพระเกียรติ จัดขึ้นที่ท้องพระโรงวังรื่นฤดี เพื่อเฉลิมพระเกียรติสามขัตติยนารีแห่งสยาม ได้แก่ สมเด็จพระศรีพัชรินทราบรมราชินีนาถ พระบรมราชชนนีพันปีหลวง พระนางเจ้าสุวัทนา พระวรราชเทวี สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี โดยได้จัดแสดงเรื่องราวพระกรณียกิจของสมเด็จพระศรีพัชรินทราบรมราชินีนาถ พระบรมราชชนนีพันปีหลวง พระนางเจ้าสุวัทนา พระวรราชเทวี สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี และสิ่งของส่วนพระองค์ อาทิ พระสไบของสมเด็จพระศรีพัชรินทราบรมราชินีนาถ พระบรมราชชนนีพันปีหลวง ชุดเครื่องเสวยของพระนางเจ้าสุวัทนา พระวรราชเทวี เหรียญรัตนาภรณ์รัชกาลปัจจุบันของสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี ฯลฯ โดยจัดระหว่างวันที่ 9 -14 ธันวาคม พ.ศ. 2557
สุนัขและสัตว์ทรงเลี้ยง
พระนางเจ้าสุวัทนา พระวรราชเทวี ทรงโปรดการเลี้ยงสุนัชอย่างมาก โดยทรงโปรดตั้งแต่ทรงประทับ ณ พระตำหนักสวนรื่นฤดี จนกระทั่งเสด็จไปประทับ ณ สหราชอาณาจักร ประจวบเหมาะกับช่วงสงครามโลกครั้งที่สอง จึงทรงงดเลี้ยงไประยะหนึ่งเมื่อมาประทับ ณ พระตำหนักหลุยส์เครเซน จึงทรงเลี้ยงสุนัช ชื่อเจ้า มอนตี้ โดเยเป็นสุนัขพันธุ์พูเดิ้ลสีดำ จนเมื่อทรงย้ายมาประทับ ณ พระตำหนักไดก์โรดหรือพระตำหนักบ้านรื่นฤดีทรงโปรดให้สร้างกรงนกไว้หลังพระตำหนัก พระราชธิดาพระราชทานชื่อกรงนกนั้นว่า บุหงาลันตา ก็ทรงได้สุนัขทรงเลี้ยงตัวใหม่ เป็นสุนัขพันธุ์ใหญ่เนื่องด้วยพระราชธิดาทรงโปรดชื่อเจ้า โดปี้ตามที่คุณสุรัสวดี กุวานนท์ แม็กซี่ ข้าหลวงรุ่นเล็กในพระตำหนัก เล่าว่า
จนเมื่อเสด็จนิวัตประเทศไทยทรงเลี้ยงสุนัข,นก,ปลา แต่ก็มิได้ทรงเลี้ยงเอง เพราะสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดีพระราชธิดา โปรดการเลี้ยงนก,ปลา จึงโปรดให้สร้างสร้างกรงนก และ บ่อปลาขนาดใหญ่ไว้ในวัง เพื่อให้เจ้าฟ้าพระราชธิดาได้ทรงสำราญพระหฤทัย โดยเมื่อนิวัตประเทศไทยก็ทรงเลี้ยงสุนัขอีกตัวชื่อ ปิแอร์ โดยสุนัขตัวนี้โปรดมาก โดยเป็นพันธุ์พูเดิ้ลสีขาว และ ยังปรากฏพระฉายาลักษณ์ที่มีเจ้า ปิแอร์ อยู่มาก อาทิ พระฉายาลักษณ์ที่ฉายในวันรับพระราชทานเครื่องขัตติยราชอิสริยาภรณ์ เป็นต้น
วัดถ้ำเขาหลวง
วัดถ้ำเขาหลวง สร้างขึ้นในรัชสมัยของพระบาทสมเด็จพระจุลจอมเกล้าเจ้าอยู่หัว ซึ่งพระองค์มีพระราชประสงค์จะสร้างวัดบนยอดเขา เพื่อถวายแด่พระบาทสมเด็จพระจอมเกล้าเจ้าอยู่หัว ซึ่งครั้งหนึ่งเคยเสด็จประพาสมายังถ้ำแห่งนี้ และด้วยมีพระราชดำริว่าถ้ำเขาหลวงนี้ มีความวิจิตรงดงามด้วยมีหินงอกหินย้อยทั่วทั้งผนังถ้ำ ภายในยังมีช่องกว้างที่แสงอาทิตย์สาดส่องเข้ามากระทบแนวหิน ก่อให้เกิดความหลากหลายของสีสันภายในถ้ำ อีกทั้งโพรงหินที่แตกเป็นช่อง ทำให้มีอากาศเย็นสบายและไม่อับชื้น จนสามารถมองเห็นความสวยงามภายในถ้ำได้ทุกซอกทุกมุม
พระบาทสมเด็จพระจอมเกล้าเจ้าอยู่หัวโปรดฯ ให้สร้างบันไดคอนกรีตยาวประมาณ 10 เมตร ตั้งแต่เชิงเขาไปจนถึงเบื้องล่างของถ้ำ และโปรดฯ ให้บูรณะพระพุทธรูปโบราณหลากรูปที่ประดิษฐานอยู่ ณ ถ้ำนี้มาก่อนยุครัตนโกสินทร์ ซึ่งสันนิษฐานว่าพระพุทธรูปโบราณเหล่านี้น่าจะได้มาจากนักจาริกแสวงบุญจากที่ต่าง ๆ นำมาประดิษฐานไว้ อาทิ พระพุทธไสยาสน์ ขนาด 6 เมตร พระพุทธรูปปางมารวิชัยองค์ใหญ่ เป็นต้น
ครั้นรัชสมัยของพระบาทสมเด็จพระจุลจอมเกล้าเจ้าอยู่หัว เสด็จประพาสมายังเพชรบุรี จึงได้มีพระราชประสงค์ให้จัดสร้างอารามขึ้นภายในถ้ำเขาหลวง เพื่อถวายเป็นพระราชกุศลแด่พระชนก โดยทรงพระกรุณาโปรดเกล้าฯ ให้สร้างพระพุทธรูปเพิ่มเติม ซึ่งในหมู่พระพุทธรูปสร้างใหม่นี้ มีอยู่รูปหนึ่งที่โปรดฯ ให้ประทับตรา ประจำรัชกาลที่ 1-5 ไว้ที่ฐานพระด้วย
ปัจจุบันวัดถ้ำเขาหลวงแห่งนี้ได้มีการบูรณะ และพัฒนาให้มีความสะดวกสบายยิ่งขึ้น โดยการจัดให้มีวิทยากรหรือมีผู้แนะนำเกี่ยวกับความเป็นมาของวัดถ้ำเขาหลวง และร้านค้า เพื่อไว้บริการนักท่องเที่ยว และที่นี่ยังมีฝูงลิงจำนวนมากมาอาศัยอยู่
Hethidae
Hethidae เป็นสกุลของนีมาโทดาที่อยู่ในวงศ์ Rhabditida.
สปีชีส์ในสกุล ได้แก่:
ปุ่มนูนอัลนา
ปุ่มนูนอัลนา หรือ ปุ่มกระดูกอัลนา (tuberosity of the ulna; ulnar tuberosity) เป็นบริเวณบนกระดูกอัลนา ตรงรอยต่อของพื้นผิวด้านหน้าและด้านล่างของโคโรนอยด์ โพรเซส และส่วนหน้าของตัวกระดูกอัลนา มีลักษณะเป็นส่วนยื่นขรุขระซึ่งเป็นจุดเกาะปลายของส่วนของกล้ามเนื้อเบรเคียลิส (Brachialis) และมีออบลีก คอร์ด (oblique cord) มายึดเกาะที่ขอบด้านข้างของปุ่มนูนอัลนา
จังหวัดชลบุรีในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ในจังหวัดชลบุรี กำหนดให้มีขึ้นในวันที่ 24 มีนาคม พ.ศ. 2562 โดยแบ่งเขตการเลือกตั้งออกเป็น 8 เขตเลือกตั้ง โดยแต่ละเขตเลือกตั้งจะมีสมาชิกสภาผู้แทนราษฎรได้เขตละ 1 คน
เขต 1
เขตเลือกตั้งที่ 1 ประกอบด้วยอำเภอเมืองชลบุรี (เฉพาะตำบลสำนักบก ตำบลนาป่า ตำบลหนองรี ตำบลหนองข้างคอก ตำบลห้วยกะปิ ตำบลเหมือง ตำบลแสนสุข ตำบลบ้านปึก ตำบลอ่างศิลาและตำบลเสม็ด)
เขต 2
เขตเลือกตั้งที่ 2 ประกอบด้วยอำเภอเมืองชลบุรี (เฉพาะตำบลบ้านสวน ตำบลบางปลาสร้อย ตำบลมะขามหย่ง ตำบลบ้านโขด ตำบลบางทราย ตำบลหนองไม้แดง ตำบลคลองตำหรุและตำบลดอนหัวฬ่อ) และอำเภอพานทอง (ยกเว้นตำบลมาบโป่งและตำบลหนองหงษ์)
เขต 3
เขตเลือกตั้งที่ 3 ประกอบด้วยอำเภอเกาะจันทร์ อำเภอพนัสนิคมและอำเภอพานทอง (เฉพาะตำบลมาบโป่งและตำบลหนองหงษ์)
เขต 4
เขตเลือกตั้งที่ 4 ประกอบด้วยอำเภอบ้านบึง อำเภอหนองใหญ่และอำเภอบ่อทอง
เขต 5
ทั้งนี้ ภายหลังที่ศาลรัฐธรรมนูญมีคำสั่งให้ยุบพรรคอนาคตใหม่ ผู้ได้รับเลือกตั้ง นายขวัญเลิศ พานิชมาท ได้ย้ายเข้าสังกัดพรรคก้าวไกลในวันที่ 8 มีนาคม พ.ศ. 2563
เขต 6
เขตเลือกตั้งที่ 6 ประกอบด้วยอำเภอศรีราชา (เฉพาะตำบลทุ่งสุขลาและตำบลบึง) และอำเภอบางละมุง (เฉพาะตำบลบางละมุง ตำบลนาเกลือ ตำบลหนองปลาไหลและตำบลตะเคียนเตี้ย)
ทั้งนี้ ภายหลังที่ศาลรัฐธรรมนูญมีคำสั่งให้ยุบพรรคอนาคตใหม่ ผู้ได้รับเลือกตั้ง นายจรัส คุ้มไข่น้ำ ได้ย้ายเข้าสังกัดพรรคก้าวไกลในวันที่ 8 มีนาคม พ.ศ. 2563
เขต 7
เขตเลือกตั้งที่ 7 ประกอบด้วยอำเภอบางละมุง (เฉพาะตำบลเขาไม้แก้ว ตำบลโป่ง ตำบลหนองปรือและตำบลห้วยใหญ่)
ทั้งนี้ หลังจากที่ผู้ได้รับเลือกตั้ง นางสาวกวินนาถ ตาคีย์ ถูกขับออกจากพรรคอนาคตใหม่ เมื่อวันที่ 16 ธันวาคม พ.ศ. 2562 ได้ย้ายเข้าสังกัดพรรคพลังท้องถิ่นไทในเวลาต่อมา
เขต 8
เขตเลือกตั้งที่ 8 ประกอบด้วยอำเภอสัตหีบ
ทั้งนี้ หลังจากที่ผู้ได้รับเลือกตั้ง นายสะถิระ เผือกประพันธุ์ ถูกขับออกจากพรรคพลังประชารัฐ เมื่อวันที่ 19 มกราคม พ.ศ. 2565 ได้ย้ายเข้าสังกัดพรรคเศรษฐกิจไทยในเวลาต่อมา จากนั้นลาออกจากพรรคเศรษฐกิจไทยในวันที่ 1 กุมภาพันธ์ พ.ศ. 2566 และกลับเข้าพรรคพลังประชารัฐอีกครั้งในวันที่ 9 กุมภาพันธ์ พ.ศ. 2566
Nepenthes gracilis
Nepenthes gracilis (มาจากภาษาละติน: gracilis = ผอมบาง, ยาวเรียว) หรือมีอีกชื่อหนึ่งว่า Slender Pitcher-Plant เป็นหม้อข้าวหม้อแกงลิงพื้นราบธรรมดาที่กระจายตัวไปทั่วหมู่เกาะซุนดา โดยมีผู้บันทึกพบบนเกาะบอร์เนียว, ประเทศกัมพูชา, มาเลเซียตะวันตก, สิงคโปร์, เกาะซูลาเวซี, เกาะสุมาตรา และประเทศไทย  มีหม้อที่ไม่มีอะไรโดดเด่นด้วยเพอริสโตมที่บางมากและรูปร่างที่ไม่มีอะไรพิเศษ แม้จะเป็นหม้อข้าวหม้อแกงลิงที่มีการกระจายตัวที่กว้าง แต่ลูกผสมทางธรรมชาติระหว่าง N. gracilis และหม้อข้าวหม้อแกงลิงชนิดอื่นกับหาได้ยาก
Nepenthes gracilis ยังมีชื่อพื้นเมืองอื่น ๆ อีกดังนี้: หม้อข้าวหม้อแกงลิง (ใต้,นราธิวาส), หม้อใบไผ่
ลักษณะทางพฤกษศาสตร์
Nepenthes gracilis มีลำต้นทรงสามเหลี่ยมยาวไม่เกิน 6 มม. หนาไม่เกิน 5 มม. ระยะระหว่างปล้องไม่เกิน 10 ซม. แผ่นใบหนาเหมือนภาพยนตร์ยาวไม่เกิน 12 ซม. กว้างไม่เกิน 2 ซม. ใบเรียวแหลมไม่มีก้านใบ สายดิ่งยาว 15 ซม.
หม้อล่างก้นหม้อเป็นกระเปาะ สูงไม่เกิน 10 ซม. กว้างไม่เกิน 3 ซม. ช่วงบน 2 ใน 3 ส่วนของหม้อเป็นทรงกระบอกแคบ มีปีก 1 คู่ กว้างไม่เกิน 3 มม. ด้านหน้า ปากหม้อกลม เพอริสโตมเล็กมากหนาไม่เกิน 3 มม. ไม่มีฟัน ฝาหม้อกลม เดือยขั้วเดี่ยวหลังฝายาวไม่เกิน 3 มม. บริเวณที่มีต่อมผลิตน้ำย่อยปกคลุมผนังด้านใน 1 ใน 4 ส่วนบริเวณก้นหม้อ หม้อมีสีเขียว ,แดงจนถึงดำ สามารถแตกโคนเป็นหม้อผุดได้ หม้อบนไม่มีปีก
ช่อดอกเป็นแบบช่อกระจะเดี่ยว ก้านช่อยาวไม่เกิน 5 ซม. ช่อดอกยาวไม่เกิน 20 ซม. ก้านดอกยาวไม่เกิน 10 มม. กลีบดอกตัวเมียรูปไข่ ส่วนกลีบดอกตัวผู้รูปปลายหอกยาวไม่เกิน 5 มม.
ลูกผสมตามธรรมชาติ
ลูกผสมทางทางธรรมชาติของ N. gracilis ที่ถูกบันทึกไว้มีดังนี้
เอมมา สโตน
เอมิลี จีน "เอมมา" สโตน (Emily Jean "Emma" Stone;เกิดวันที่ 6 พฤศจิกายน ค.ศ. 1988) เป็นนักแสดงชาวอเมริกัน ประสบความสำเร็จอย่างสูงจากการแสดงนำในภาพยนตร์เรื่อง นครดารา (2016) ซึ่งทำให้เธอได้รับรางวัลออสการ์ สาขานักแสดงนำหญิงยอดเยี่ยม, รางวัลลูกโลกทองคำ, รางวัลแบฟตา และ รางวัลแซกอวอร์ดส์ โดยเธอเคยเป็นหนึ่งในนักแสดงหญิงที่มีค่าตัวสูงที่สุดคนหนึ่งของโลก และเคยได้รับการจัดอันดับจากนิตยสารไทม์ให้เป็นหนึ่งในบุคคลที่ทรงอิทธิพลที่สุดของโลก 100 อันดับ ใน ไทม์ 100 ประจำปี 2017
เอมมา สโตน เริ่มเข้าสู่วงการบันเทิงทางโทรทัศน์ด้วยการเป็นนักแสดงละครซิตคอมและแสดงเป็นตัวประกอบในละครโทรทัศน์ของสถานีเอ็นบีซี, ฟ็อกซ์ และ เอชบีโอ โดยหลังจากที่เธอได้แสดงเป็นตัวละครหลักในละครชุดของสถานีฟ็อกซ์เรื่อง ไดรฟ์ (2007) ก็ทำให้เธอเป็นที่รู้จักมากขึ้น ก่อนที่เธอจะมีผลงานการแสดงภาพยนตร์เป็นเรื่องแรกใน ซูเปอร์แบด คู่เฉิ่มฮ็อตฉ่า (2007) และตามมาด้วยการแสดงบทบาทนักแสดงสมทบในภาพยนตร์เรื่องอื่นๆ เช่น เดอะ ร็อคเกอร์ มือกลองขาร็อค เก๋าเกินพิกัด (2008), บันนี่สาว หัวใจซี้ด (2008), วิวาห์จุ้นผีวุ่นรัก (2009), ซอมบี้แลนด์ แก๊งคนซ่าส์ล่าซอมบี้ (2009) ต่อมาในปี 2010 เธอได้พากย์เสียงตัวละครเมซีใน Marmaduke ซึ่งในช่วงเวลาดังกล่าวถือเป็นจุดเริ่มต้นสู่ความสำเร็จในวงการของเธอ
สโตนเกิดและเติบโตที่เมืองสกอตส์เดล รัฐแอริโซนา โดยเธอเริ่มการเป็นนักแสดงตั้งแต่ยังเด็กและเริ่มมีผลงานจากละครเรื่อง The Wind in the Willows ในปี 2000 ต่อมาเมื่อเป็นวัยรุ่นเธอย้ายไปอยู่ที่ลอสแอนเจลิสกับแม่ของเธอและได้เปิดตัวในรายการ In Search of the New Partridge Family (2004) หลังจากมีรับบทบาททางโทรทัศน์เล็ก ๆ น้อยๆ ต่อมาเธอได้แสดงในภาพยนตร์เรื่อง Superbad (2007) และได้รับความสนใจจากสื่อในเชิงบวกสำหรับบทบาทของเธอในภาพยนตร์เรื่องต่อมาคือ Zombieland (2009), ภาพยนตร์ตลกวัยรุ่นปี 2010 เรื่อง Easy A ซึ่งเป็นการรับบทบาทตัวนำเรื่องแรกของเธอโดยสโตนได้รับการเสนอชื่อเข้าชิงรางวัล BAFTA Rising Star Award และรางวัลลูกโลกทองคำสาขานักแสดงนำหญิงยอดเยี่ยม และตามมาด้วยความสำเร็จอย่างต่อเนื่องในภาพยนตร์โรแมนติกคอมเมดี้เรื่อง Crazy, Stupid, Love (2011) และละครเรื่อง The Help (2011) ซึ่งถือเป็นจุดเริ่มต้นในการสร้างชื่อเสียงของเธออย่างแท้จริง
เธอได้รับบทบาทสำคัญเป็น "เกว็น สเตซี่" ในการแสดงเรื่อง The Amazing Spiderman ในปี 2012 ประกบคู่กับ แอนดรูว์ การ์ฟิลด์ รวมถึงภาคต่อซึ่งออกฉายในปี 2014 ซึ่งได้รับเสียงตอบรับที่ดีมาก สโตนได้พากย์เสียงตัวละครนำหญิงชื่อ Eep ในเรื่อง The Croods (2013) และภาคต่อในปี 2020 สโตนได้รับการเสนอชื่อเข้าชิงรางวัลออสการ์สาขานักแสดงสมทบหญิงยอดเยี่ยมจากการรับบทเป็นนักแสดงตลกที่หายจากการติดยาในภาพยนตร์ตลกแนวเสียดสีสังคมเรื่อง Birdman (2014) และการเปิดตัวในละครบรอดเวย์ครั้งแรกของเธอก็ถือเป็นการคืนชีพให้กับวงการละครเพลงในฐานะนางเอกในภาพยนตร์เพลงโรแมนติก นครดารา La La Land (2016) ซึ่งทำให้สโตนได้รับรางวัลออสการ์ไปครอง ต่อมาเธอรับบทเป็น บิลลี จีน คิง (Billie Jean King) ในภาพยนตร์กีฬาชีวประวัติเรื่อง Battle of the Sexes (2017) และ Abigail Masham ผู้เป็นข้าราชบริพารชาวอังกฤษและเป็นคนโปรดของควีนแอนน์ ในละครตลกอิงประวัติศาสตร์เรื่อง The Favorite (2018) ซึ่งได้รับการเสนอชื่อชิงรางวัลออสการ์ ตั้งแต่นั้นมาเธอได้แสดงในมินิซีรีส์แนวดาร์กคอมเมดี้ของ Netflix Maniac (2018) และหนังตลกภาคต่อ Zombieland: Double Tap (2019)
ประวัติและชีวิตในช่วงต้น
เอมิลี จีน "เอมมา" สโตน เกิดเมื่อวันที่ 6 พฤศจิกายน ค.ศ. 1988 ในเมืองสกอตส์เดล รัฐแอริโซนา สหรัฐอเมริกา บิดาของเธอมีนามว่า "เจฟฟรีย์ ชาร์ลส์ สโตน" ผู้ก่อตั้งและซีอีโอของ บริษัท รับจ้างทั่วไป และ มารดาของเธอ "คริสตา จีน สโตน" (née Yeager) เป็นแม่บ้าน สโตนอาศัยอยู่ในรีสอร์ทย่าน Camelback Inn จนกระทั่งสิบห้าปี เธอมีน้องชายชื่อสเปนเซอร์ และ Conrad Ostberg Sten ปู่ของเธอมาจากครอบครัวชาวสวีเดนที่เปลี่ยนนามสกุลมาเป็น "สโตน" เมื่อพวกเขาอพยพไปยังสหรัฐอเมริกา สโตนเธอยังมีเชื้อสายเยอรมัน, อังกฤษ, สก็อต และไอริชอีกด้วย
เมื่อตอนเป็นทารก สโตนมีอาการปวดท้องและร้องไห้บ่อยๆ เธออธิบายว่าตัวเองเป็นคนที่เจ้ากี้เจ้าการและเอาแต่ใจเมื่อตอนเป็นเด็ก ในช่วงที่เติบโตขึ้นสโตนได้รับการศึกษาที่โรงเรียนประถมศึกษา Sequoya และเข้าเรียนที่ Cocopah Middle School ในชั้นประถมศึกษาปีที่ 6 แม้ว่าเธอจะไม่ชอบเรียน แต่เธอก็สามารถบังคับตนเองให้เรียนจนจบชั้นประถมได้ เธอเคยได้รับการกลั่นแกล้งให้ตกใจกลัวบ่อยครั้งในวัยเด็กซึ่งส่งผลต่อทักษะในการเข้าสังคมของเธอตลอดมา เธอได้เข้ารับการบำบัดและกล่าวว่าการมีส่วนร่วมในงานแสดงท้องถิ่นของเธอเป็นสิ่งที่ช่วยบำบัดอาการเหล่านี้ได้เป็นอย่างดี
เธอใฝ่ฝันอยากเป็นนักแสดงตั้งแต่อายุ 4 ขวบ และเคยอยากประกอบอาชีพเป็นนักวาดภาพแนวตลกในช่วงแรก แต่ได้เปลี่ยนความสนใจไปที่งานด้านละครเพลงและเรียนร้องเพลงเป็นเวลาหลายปี การแสดงครั้งแรกของเธอเริ่มต้นขึ้นเมื่อตอนอายุ 11 ปี ในละครเวทีเรื่อง The Wind in the Willows ซึ่งเธอรับบทเป็นตัวนาก สโตนได้เรียนหนังสือที่บ้าน (Homeschooling) เป็นเวลาสองปีในระหว่างนั้นเธอปรากฏตัวในผลงานการแสดง 16 เรื่อง ณ โรงละคร Phoenix's Valley Youth Theatre และยังร่วมแสดงละครเวทีกับคณะตลกบ่อยครั้ง ในช่วงเวลานี้ เธอเดินทางไปลอสแอนเจลิสแต่ไม่ประสบความสำเร็จในการคัดเลือกเพื่อรับบทในภาพยนตร์เรื่อง All That ต่อมาพ่อแม่ของเธอส่งเธอไปเรียนการแสดงกับผู้ฝึกสอนการแสดงในท้องถิ่นซึ่งเคยทำงานที่ William Morris Agency ในช่วงปี 1970 สโตนเข้าเรียนต่อที่สถาบัน Xavier College Preparatory ซึ่งเป็นโรงเรียนมัธยมคาทอลิกหญิงล้วน แต่ได้ตัดสินใจลาออกหลังจากเรียนไปได้เพียง 1 ภาคการศึกษาเพื่อมาเป็นนักแสดงเต็มตัว ในช่วงเวลาดังกล่าวเธอนำเสนอเรื่องราวความฝันของเธอผ่าน PowerPoint ให้พ่อแม่ของเธอได้รับชมภายใต้ชื่อ "Project Hollywood" (ซึ่งมีเพลง "Hollywood" ของ มาดอนนา ในปี 2003 ประกอบ) เพื่อโน้มน้าวให้พวกเขายอมย้ายไปแคลิฟอร์เนียเพื่อให้โอกาสในการประกอบอาชีพนักแสดงของเธอเปิดกว้างขึ้น ต่อมาในเดือนมกราคมปี 2004 เธอย้ายไปอยู่กับแม่ของเธอที่อพาร์ตเมนต์ในลอสแอนเจลิส เธอจำได้ว่า "ฉันขึ้นแสดงทุกรายการทางดิสนีย์แชนแนลและได้ร่วมคัดเลือกเพื่อรับบทในซิทคอมหลายเรื่อง" แต่ "ฉันไม่ได้รับการตอบรับเลย" ในระหว่างช่วงการคัดเลือกบทบาท เธอลงทะเบียนเรียนออนไลน์และทำงานพาร์ทไทม์ที่ร้านเบเกอรี่สำหรับสุนัข
2004–2008: บทบาทแรกเริ่ม
สโตนเปิดตัวทางโทรทัศน์ในรายการเรียลลิตี้การแข่งขันความสามารถ VH1 In Search of the New Partridge Family (2004) เธอเข้าร่วมคัดเลือกในแสดงเป็นแคลร์เบนเน็ตในละครแนววิทยาศาสตร์ NBC เรื่อง Heroes (2007) แต่ไม่ประสบความสำเร็จและเธอเรียกประสบการณ์ครั้งนี้ว่าเป็นสิ่งที่ยากที่สุดในชีวิตของเธอ ในเดือนเมษายน 2007 เธอรับบทในละครแอ็คชั่น ไดรฟ์ แต่การแสดงถูกยกเลิกหลังจากออกฉายไปได้ 7 ตอน
ความล้มเหลวดังกล่าวส่งผลให้เธอพัฒนาตนเองและกลับมาในภาพยนตร์ตลกเรื่อง Superbad (2007) ร่วมแสดงนำโดยไมเคิล เซร่า และ โจนาห์ ฮิลล์ ภาพยนตร์เรื่องนี้บอกเล่าเรื่องราวของนักเรียนมัธยมปลายสองคนที่ต้องเผชิญกับเหตุการณ์เลวร้ายต่าง ๆ หลังจากที่พวกเขาวางแผนที่จะซื้อเครื่องดื่มแอลกอฮอล์สำหรับงานปาร์ตี้ เธอได้ย้อมผมเป็นสีแดงในการแสดงครั้งนี้ด้วย ผู้เชี่ยวชาญจากฮอลลีวูดชื่นชมว่าการแสดงของเธอ "น่าสนใจ" สโตนได้อธิบายถึงประสบการณ์การแสดงในภาพยนตร์เรื่องแรกของเธอว่า "น่าทึ่ง ... [แต่] แตกต่างจากประสบการณ์อื่น ๆ ที่ฉันเคยได้รับมา" ภาพยนตร์เรื่องนี้ประสบความสำเร็จในแง่ของรายได้และทำให้เธอได้รับรางวัล Young Hollywood Award สำหรับนักแสดงหน้าใหม่
ปีต่อมาสโตนแสดงในภาพยนตร์ตลกเรื่องThe Rocker (2008) รับบทเป็น อะมีเลีย สโตน มือกีตาร์เบสประจำวง; เธอได้ฝึกเล่นเบสเพื่อรับบทบาทนี้โดยเฉพาะ เธอพบว่ามันยากที่จะเล่นเป็นตัวละครที่มีบุคลิกแตกต่างจากตัวเธอเองมาก ภาพยนตร์เรื่องนี้และการแสดงของเธอได้รับคำวิจารณ์เชิงลบจากนักวิจารณ์และล้มเหลวในแง่รายได้ ต่อมาเธอแสดงในภาพยนตร์โรแมนติกคอมเมดี้เรื่องThe House Bunny และภาพยนตร์เรื่องนี้ประสบความสำเร็จด้านรายได้ในระดับปานกลาง สโตนได้รับคำชมในบทบาทการแสดงของเธอและถือเป็นจุดเริ่มต้นให้เธอมีชื่อเสียงโด่งดังมากขึ้นในเวลาต่อมา
2009-2011: เริ่มโด่งดังอย่างต่อเนื่อง
สโตนปรากฏตัวในภาพยนตร์ 3 เรื่องที่ออกฉายในปี 2009 เรื่องแรกประกบคู่ แมทธิว แม็คคอนาเฮย์, เจนนิเฟอร์ การ์เนอร์ และ ไมเคิล ดักลาส ในเรื่อง Ghosts of Girlfriends Past ของผู้กำกับ มาร์ค วอลเตอร์ ในภาพยนตร์แนวโรแมนติกคอมเมดี้ที่สร้างขึ้นจากโนเวลลา A Christmas Carol ในปี 1843 ของ ชาร์ลส์ ดิกคินส์ ซึ่งเธอรับบทเป็นวิญญาณหญิงสาวที่ตามหลอกหลอนแฟนเก่า ปฏิกิริยาที่มีต่อภาพยนตร์เรื่องนี้ส่วนมากเป็นแง่ลบแม้ว่ามันจะประสบความสำเร็จในเชิงรายได้เล็กน้อยก็ตาม ผลงานที่ทำกำไรได้มากที่สุดของเธอในปีนั้นคือภาพยนตร์ตลกสยองขวัญ Zombieland ที่ทำรายได้ 102.3 ล้านดอลลาร์ของผู้กำกับ Ruben Fleischer ซึ่งเธอแสดงร่วมกับ Jesse Eisenberg, Woody Harrelson และ Abigail Breslin ในภาพยนตร์เรื่องนี้เธอรับบทบาทนักต้มตุ๋นและผู้รอดชีวิตจากการตามล่าของซอมบี้ และผลงานเรื่องที่ 3 ในปีนี้คือ Paper Man ของผู้กำกับ Michelle Mulroney ซึ่งมีกระแสตอบรับที่น่าผิดหวัง
สโตนพากย์เสียงเป็นสุนัขพันธุ์ Australian Shepherd ใน Marmaduke (2010) ซึ่งเป็นภาพยนตร์ตลกจากผู้กำกับ ทอม เดย์ ซึ่งสร้างจากการ์ตูนชื่อเดียวกันของ แบรด แอนเดอร์สัน ความก้าวหน้าในอาชีพของเธอเกิดขึ้นในปีเดียวกันนี้ด้วยการแสดงนำในเรื่อง Easy A ซึ่งเป็นหนังตลกวัยรุ่นที่กำกับโดย วิล กลัค ซึ่งสร้างขึ้นจากนวนิยายโรแมนติกอิงประวัติศาสตร์ของ นาธาเนียล ฮอว์ธอร์น ในปี 1850 The Scarlet Letter ภาพยนตร์เรื่องนี้บอกเล่าเรื่องราวของโอลีฟ เพนเดอร์แกสต์ นักเรียนมัธยมปลายที่เข้าไปพัวพันกับเรื่องอื้อฉาวทางเพศหลังจากมีข่าวลือว่าเธอมีพฤติกรรมสำส่อนทางเพศ สโตนอ่านบทและพบว่าบทบาทนี้ "แตกต่างและไม่เหมือนใครจากสิ่งที่ฉันเคยอ่านมาก่อน" เมื่อภาพยนตร์เรื่องนี้ได้เริ่มการผลิตแล้วเธอได้พบกับกลัคซึ่งแสดงความกระตือรือร้นที่มีต่อโครงการนี้ ไม่กี่เดือนต่อมากระบวนการคัดเลือกนักแสดงก็เริ่มต้นขึ้นและเธอก็ได้พบกับกลัคอีกครั้งและเธอเป็นนักแสดงหญิงคนแรกที่ได้คัดเลือก ภาพยนตร์เรื่องนี้ได้รับคำวิจารณ์เชิงบวกและการแสดงของสโตนถือเป็นหัวใจสำคัญของภาพยนตร์เรื่องนี้ ภาพยนตร์เรื่องนี้ประสบความสำเร็จทางด้านรายได้โดยทำรายได้ 75 ล้านดอลลาร์เมื่อเทียบกับงบประมาณจำนวน 8 ล้าน ดอลลาร์ และสโตนได้รับการเสนอชื่อเข้าชิงรางวัล BAFTA Rising Star Award และรางวัลลูกโลกทองคำสาขานักแสดงนำหญิงยอดเยี่ยม รวมทั้งยังได้รับรางวัล MTV Movie Award สาขาการแสดงยอดเยี่ยม ในเดือนตุลาคม 2010 สโตนเป็นผู้ดำเนินรายการของเอ็นบีซีสเก็ตช์คอมเมดี้ในรายการ Saturday Night Live; การปรากฏตัวของเธอออกมาในภาพลักษณ์ที่คล้ายคลึงกับ ลินเซย์ โลฮาน สโตนอธิบายว่ามันเป็น "สัปดาห์ที่ยิ่งใหญ่ที่สุดในชีวิตของฉัน" เธอเป็นผู้ดำเนินรายการอีกครั้งในปี 2011 และร่วมปรากฏตัวในปี 2014 รวมถึงในวาระพิเศษครบรอบ 40 ปีของรายการในปี 2015 การรับบทบาทเป็นตัวประกอบในช่วงสั้น ๆ ในภาพยนตร์ตลก Friends with Benefits (2011) ทำให้เธอกลับมาพบกับกลัคอีกครั้ง ต่อมาเธอได้แสดงในภาพยนตร์ตลกโรแมนติกของผู้กำกับ John Requa ใน Crazy Stupid, Love (2011) ร่วมกับ สตีฟ คาเรลล์, ไรอัน กอสลิ่ง และ จูเลียนส์ มัวร์ ในงาน Teen Choice Awards ปี 2012 เธอได้รับรางวัล Choice Movie Actress - Comedy จากการแสดงของเธอในภาพยนตร์เรื่องนี้ และ Crazy, Stupid, Love ประสบความสำเร็จในบ็อกซ์ออฟฟิศโดยทำรายได้ 142.9 ล้านดอลลาร์ทั่วโลกเทียบกับงบประมาณการผลิตที่ 50 ล้านดอลลาร์
สโตนแสดงร่วมกับ วิโอลา เดวิส ในละครเรื่อง The Help (2011) ของเทต เทย์เลอร์ ซึ่งเป็นภาพยนตร์ที่เธอพบว่ามีความท้าทายมาก ภาพยนตร์เรื่องนี้สร้างจากนวนิยายชื่อเดียวกันของ Kathryn Stockett ในปี 2009 และ ดำเนินเรื่องในปี 1960 ที่เมืองแจ็คสัน, รัฐมิสซิสซิปปี เธอได้พบกับเทย์เลอร์เพื่อแสดงความปรารถนาที่จะทำงานในภาพยนตร์เรื่องนี้ เธอรับบทเป็น Eugenia "Skeeter" Phelan นักเขียนผู้ใฝ่รู้เกี่ยวกับชีวิตของสาวใช้ชาวแอฟริกัน - อเมริกัน เธอได้ฝึกพูดสำเนียงตอนใต้และได้เรียนรู้การเคลื่อนไหวเพื่อสิทธิพลเมืองผ่านวรรณกรรมและภาพยนตร์ด้วยตัวเองในการเตรียมตัวสำหรับบทนี้ ด้วยรายรับทั่วโลก 216 ล้านดอลลาร์เทียบกับงบประมาณ 25 ล้านดอลลาร์ The Help กลายเป็นภาพยนตร์ที่ทำรายได้สูงสุดของสโตนในขณะนั้น ภาพยนตร์และการแสดงของเธอได้รับคำวิจารณ์ในเชิงบวกจากนักวิจารณ์ แอนนา สมิธ และได้รับการเสนอชื่อเข้าชิงรางวัลออสการ์สาขาภาพยนตร์ยอดเยี่ยมและสโตนได้รับรางวัลนักแสดงหญิงยอดเยี่ยมจาก Women Film Critics Circle และ Broadcast Film Critics Association
2012-2015: The Amazing Spiderman, Birdman และ สร้างชื่อในละครบรอดเวย์
ในปี 2012 ภาพยนตร์เรื่อง The Amazing Spider-Man ของผู้กำกับ แซม ไรมี่ ถือเป็นจุดเปลี่ยนสำคัญในอาชีพของสโตนอีกครั้งหนึ่ง เธอรับบทเป็น เกวน สเตซี่ นางเอก คู่กับ แอนดรูว์ การ์ฟิลด์ สโตนกลับไปใช้สีผมบลอนด์ซึ่งเป็นสีธรรมชาติของเธอสำหรับบทบาทนี้โดยก่อนหน้านี้เธอย้อมผมสีแดง เธอยอมรับว่าไม่เคยอ่านการ์ตูนเรื่องนี้มาก่อนดังนั้นจึงต้องศึกษาล่วงหน้าอย่างจริงจังก่อนมารับบทบาท สโตนกล่าวว่า: "ฉันคุ้นเคยกับภาพยนตร์ของ แซม ไรมี … แต่ฉันเข้าใจมาตลอดว่า แมรี่ เจน เป็นรักแรกของสไปเดอร์แมน" เธอเสริมว่า เธอคุ้นเคยกับตัวละครของสเตซี่จากการแสดงโดย ไบรซ์ ดัลลัส โฮเวิร์ด ในไอ้แมงมุม 3...The Amazing Spider-Man ประสบความสำเร็จในเชิงรายได้และเป็นภาพยนตร์ที่ทำรายได้สูงสุดเป็นอันดับ 7 ของปี 2012 ด้วยรายได้ทั่วโลก 757.9 ล้านดอลลาร์ ในพิธีมอบรางวัล People's Choice Awards ประจำปีเธอได้รับการเสนอชื่อเข้าชิงจำนวน 3 รางวัล รวมถึงนักแสดงภาพยนตร์ยอดนิยม ต่อมาในปีนั้นสโตนได้พากย์เสียงในวิดีโอเกมแนวอาชญากรรมเรื่อง Sleeping Dogs ซึ่งทำให้เธอได้รับรางวัล Spike Video Game Award สาขาการแสดงยอดเยี่ยมจากสถาบัน Human Female
สโตนเริ่มต้นผลงานในปี 2013 ด้วยการพากย์เสียงในภาพยนตร์แอนิเมชั่นดรีมเวิร์คส์เรื่อง The Croods ซึ่งได้รับการเสนอชื่อเข้าชิงรางวัลออสการ์สาขาภาพยนตร์แอนิเมชั่นยอดเยี่ยม ตามด้วยการปรากฏตัวในภาพยนตร์เรื่อง 43 ซึ่งเป็นภาพยนตร์กวีนิพนธ์ซึ่งประกอบด้วยเรื่องสั้น 16 เรื่อง - เธอรับบทนำในส่วนชื่อ "เวโรนิกา" ต่อมาเธอร่วมแสดงในภาพยนตร์ Gangster Squad (2013) ซึ่งเป็นภาพยนตร์ระทึกขวัญอาชญากรรมที่เกิดขึ้นในลอสแอนเจลิสในช่วงทศวรรษ 1940 เอ. โอ. สก็อตต์แห่งเดอะนิวยอร์กไทม์ยกย่องการจับคู่ของเธอกับ ไรอัน กอสลิง และสโตนเผยว่าเธอมีความปรารถนาที่จะร่วมงานกับกอสลิงอีกในอนาคต
ในปี 2014 สโตนกลับมารับบทเป็น เกวน สเตซี่ ใน The Amazing Spider-Man 2 การแสดงของเธอได้รับการตอบรับเป็นอย่างดี นักวิจารณ์ของเอ็มไพร์ยกย่องเธอว่า "สโตน เป็น ฮีธ เลดเจอร์ของภาพยนตร์เรื่องนี้" บทบาทนี้ทำให้เธอได้รับรางวัลนักแสดงภาพยนตร์ยอดนิยมในงาน 2015 Kids 'Choice Awards ต่อมาในปีนั้นสโตนยังมีบทบาทในเรื่อง Magic in the Moonlight แนวโรแมนติกคอมเมดี้ของ วู้ดดี้ อัลเลน ซึ่งประสบความสำเร็จพอสมควร Birdman - ภาพยนตร์ดราม่าคอมเมดี้แนวดาร์คกำกับโดย Alejandro González Iñárritu เป็นภาพยนตร์เรื่องสุดท้ายของสโตน ในปี 2014 ร่วมแสดงโดยไมเคิล คีตัน และ เอดเวิร์ด นอร์ตัน เธอรับบทเป็น แซม ทอมสัน ลูกสาวผู้ติดยาเสพติดของนักแสดง ริกแกน ทอมสัน (รับบทโดยคีตัน) Iñárritu สร้างตัวละครขึ้นจากประสบการณ์ตรงของเขากับลูกสาวของเขา ภาพยนตร์เรื่องนี้เป็นภาพยนตร์ที่ประสบความสำเร็จมากที่สุดในงานประกาศผลรางวัลออสการ์ครั้งที่ 87 ; ได้รับการเสนอชื่อเข้าชิง 9 รางวัล และ ชนะเลิศ 4 รางวัล รวมถึงรางวัลภาพยนตร์ยอดเยี่ยมและได้รับการยอมรับว่าเป็นหนึ่งในการแสดงที่ดีที่สุดของสโตนจนถึงปัจจุบัน และเธอได้รับรางวัลมากมายจากการแสดงของเธอรวมถึงการเสนอชื่อเข้าชิงออสการ์, A BAFTA, ลูกโลกทองคำ, Screen Actors Guild และรางวัล Critics 'Choice Movie สำหรับนักแสดงสมทบหญิงยอดเยี่ยม
ตั้งแต่เดือนพฤศจิกายน 2014 ถึงเดือนกุมภาพันธ์ 2015 สโตนได้ร่วมแสดงในละครคาบาเร่ต์และละครบรอดเวย์โดยรับทเป็น แซลลี่ โบว์เลส สโตนฟังวิทยุของฝรั่งเศสเพื่อเตรียมจิตใจให้พร้อมสำหรับการรับบทบาทนี้ ต่อมา ผลงานทั้งสองเรื่องของสโตนในปี 2015 ได้แก่ภาพยนตร์โรแมนติกคอมเมดี้เรื่อง Aloha และ Irrational Man ประสบความล้มเหลวในด้านรายได้และบทบาทของเธอก็ถูกวิจารณ์ในแง่ลบ ใน Aloha ของ ผู้กำกับ คาเมรอน โครว์ เธอรับบทเป็นนักบินของกองทัพอากาศร่วมกับ แบรดลีย์ คูเปอร์ และในเรื่อง Irrational Man ของผู้กำกับ วู้ดดี้ อัลเลน เธอรับบทคู่กับ วาคีน ฟินิกซ์ สโตนได้รับการเสนอชื่อเข้าชิงรางวัล Choice Movie Actress - Comedy ในงาน Teen Choice Awards ปี 2015 เธอยังปรากฏตัวอีกครั้งในมิวสิกวิดีโอสำหรับซิงเกิ้ลใหม่ของ วิล บัตเลอร์ ในเพลง "แอนนา"
2016-ปัจจุบัน: รางวัลออสการ์ และ รางวัลลูกโลกทองคำ
จากผลงานที่สโตนได้กลับมาแสดงในละครคาบาเร่ต์ในช่วงปี 2014-2015 ที่ผ่านมา ทำให้สโตนมีโอกาสได้พบกับ เดเมียน ชาเซลล์ ผู้อำนวยการสร้างภาพยนตร์ซึ่งประทับใจการแสดงของเธอ จึงเชิญให้สโตนมาคัดเลือกเพื่อรับบทหลักในภาพยนตร์เรื่อง นครดารา (La La Land) ซึ่งเป็นการกลับมาร่วมงานกับ ไรอัน กอสลิง เป็นครั้งที่สามในอาชีพของเธอ โดยสโตนรับบทเป็น มีอา โดแลน นักแสดงสาวผู้มีความฝันและอาศัยอยู่ในลอสแอนเจลิส โดยสโตนได้นำประสบการณ์ตรงจากชีวิตเธอมาช่วยถ่ายทอดในการรับบทในครั้งนี้เพื่อให้สมจริงยิ่งขึ้นและเธอมีส่วนร่วมในเพลงประกอบภาพยนตร์ในเรื่องนี้ถึง 6 เพลงด้วยกัน "นครดารา" เป็นภาพยนตร์เปิดตัวในเทศกาลภาพยนตร์เมืองเวนิสในปี 2016 และได้รับการตอบรับที่ดีมาก โดยสโตนยังได้รับรางวัล Volpi Cup สาขานักแสดงนำหญิงยอดเยี่ยมอีกด้วย ภาพยนตร์เรื่องนี้ประสบความเร็จอย่างสูงโดยทำรายได้จากการเข้าฉายทั่วโลกสูงถึง 440 ล้านดอลลาร์ จากทุนสร้างจำนวน 30 ล้านดอลลาร์ ปีเตอร์ แบรดชอว์ แห่งเดอะการ์เดียนได้กล่าวยกย่องว่า "เป็นการแสดงที่ดีที่สุดในอาชีพของสโตน" จากบทบาทอันยอดเยี่ยมในครั้งนี้ส่งผลให้สโตนได้รับรางวัลวัลออสการ์สาขานักแสดงนำหญิงยอดเยี่ยมในปี 2017, รางวัลลูกโลกทองคำ, SAG และรางวัลแบฟตา (BAFTA) สาขานักแสดงนำหญิงยอดเยี่ยม เธอได้กล่าวคำพูดสุดซึ้งภายหลังจากได้รับรางวัลลูกโลกทองคำว่า "ภาพยนตร์เรื่องนี้มอบให้สำหรับคนช่างฝัน ฉันคิดว่าความหวังและความคิดสร้างสรรค์คือสองสิ่งที่สำคัญที่สุดในโลกและนั่นคือสิ่งที่ภาพยนตร์นี้เล่าถึง ดังนั้นสำหรับคนที่มีความคิดสร้างสรรค์ที่ถูกปิดประตูใส่หน้า ทั้งทางคำพูดและทางกายภาพ หรือนักแสดงที่ไม่ผ่านการคัดเลือกหลายๆ ครั้ง หรือรอการเรียกตัวซึ่งไม่เคยมาถึง หรือใครก็ตามที่รู้สึกอยากจะล้มเลิกความฝันในบางครั้งแต่ค้นพบว่าต้องลุกขึ้นก้าวต่อไป ฉันขอแบ่งรางวัลนี้ให้กับพวกคุณ ขอบคุณมากๆ สำหรับสิ่งนี้"
สโตนมีบทบาทในภาพยนตร์เพียงเรื่องเดียวในปี 2017 ใน Battle of the Sexes ซึ่งเป็นภาพยนตร์กีฬาที่สร้างจากเรื่องจริงในปี 1973 ระหว่างนักเทนนิสชื่อดัง บิลลี จีน คิง และ บ็อบบี ริกส์ โดยก่อนการถ่ายทำจะเริ่มสโตนได้พบกับคิงเพื่อให้คิงถ่ายทอดประสบการณ์และอารมณ์ให้เธอได้ฟัง สโตนยังศึกษาประวัติการแข่งขันและภาพถ่ายของคิงเพื่อให้รับบทบาทได้อย่างสมจริงมากที่สุด เธอได้ฝึกฝนการพูดสำเนียงให้คล้ายกับคิงมากที่สุดโดยเข้ารับการฝึกฝนกับผู้เชี่ยวชาญส่วนตัวและต้องดื่มโปรตีนเชคที่มีแคลอรี่สูงเพื่อเพิ่มน้ำหนักให้ได้ 15 ปอนด์ (6.8 กิโลกรัม) ภาพยนตร์เรื่องนี้ได้รับการวิจารณ์ในเชิงบวกในเทศกาลภาพยนตร์นานาชาติโทรอนโตปี 2017 และถือเป็นอีกหนึ่งผลงานที่โดดเด่นของสโตน เบนจามิน ลี แห่งเดอะการ์เดียนยกย่องเธอในการรับบทบาทครั้งนี้ว่า "แข็งแกร่ง" และ "น่าเชื่อ" อย่างไรก็ตามภาพยนตร์เรื่องนี้ไม่ประสบความสำเร็จในด้านทำรายได้เทียบจากทุนสร้างจำนวน 25 ล้านดอลลาร์ สโตนได้รับการเสนอชื่อชิงรางวัลลูกโลกทองคำเป็นครั้งที่ 4 และได้เข้าร่วมพิธีดังกล่าวร่วมกับคิง
ในปี 2018 สโตนและ ราเชล ไวซ์ ได้แสดงเป็น อบิเกล มาแชม และ ซาราห์ เชอร์ชิลล์ ลูกพี่ลูกน้องสองคนที่ต้องต่อสู้เพื่อแย่งความรักของควีนแอนน์ (โอลิเวีย โคลแมน) ในละครตลกอิงประวัติศาสตร์ของ ยอร์กอส แลนธิมอส เรื่อง The Favourite สโตนพบว่าเป็นงานที่ท้าทายมากจากการที่เธอเป็นชาวอเมริกันและต้องทำงานท่ามกลางนักแสดงชาวอังกฤษทั้งหมด และต้องฝึกการควบคุมสำเนียงของตัวละครให้มีสำเนียงอังกฤษ ภาพยนตร์เรื่องนี้ฉายรอบปฐมทัศน์ในเทศกาลภาพยนตร์นานาชาติเวนิสครั้งที่ 75 และได้รับเสียงชื่นชมอย่างมาก โดย Michael Nordine จาก IndieWire ยกย่องสโตนในการรับบทบาทดังกล่าวหลังจากประสบความสำเร็จใน La La Land เธอได้รับการเสนอชื่อเข้าชิงรางวัลลูกโลกทองคำเป็นครั้งที่ 5 และได้รับการเสนอชื่อเข้าชิงรางวัลออสการ์เป็นครั้งที่ 3 จากนั้นเธอได้รับหน้าที่เป็นผู้อำนวยการสร้างและร่วมแสดงในมินิซีรีส์แนวคอมมิดี้ของเน็ตฟลิกซ์ เรื่อง Maniac ซึ่งกำกับโดย แครี่ โจจี้ ฟูคูนากา เธอชื่นชอบงานของ ฟูคูนากา เป็นการส่วนตัวจึงเป็นสาเหตุให้เธอตอบตกลงกับโครงการนี้โดยไม่ได้อ่านสคริปต์ก่อนเลย ในปีเดียวกันนั้น สโตนได้แสดงร่วมกับ เซอร์ พอล แมคคาร์ทนีย์ ศิลปินในดวงใจของเธอในมิวสิกวิดีโอเพลง "Who Cares"
สโตนกลับมารับบทบาทในภาคต่อของภาพยนตร์เรื่อง Zombieland อีกครั้งในปี 2019 โดยในภาคนี้มีชื่อว่า Zombieland: Double tap ซึ่งทำรายได้ไป 122 ล้านดอลลาร์ทั่วโลก และได้รับเสียงวิจารณ์ทั้งในทางบวกและทางลบ ต่อมาสโตนได้บรรยายซีรีส์สารคดีของเน็ตฟลิกซ์จำนวน 2 เรื่องได้แก่ The Mind และ Explained และพากย์เสียงของตัวละคร "Eep"  อีกครั้งในเ The Croods: A New Age ในปี 2021 สโตนรับบทบาทสำคัญอีกครั้งในการแสดงเป็น "ครูเอลลา เดอ วิล" (แต่เดิมแสดงโดย เกล็น โคลส ในปี 1996 และ ภาคต่อในปี 2000) ซึ่งเป็นภาพยนตร์ฉบับคนแสดง/และเป็นการรีบูทของดิสนีย์จากเรื่อง One Hundred and One Dalmatians ซึ่งกำกับโดย เครก กิลเลสพี ภาพยนตร์เรื่องนี้เข้าฉายในสหรัฐอเมริกาในวันที่ 28 พฤษภาคม 2021 และฉายทางทางดิสนีย์พลัสอีกช่องทางหนึ่ง เธอยังมีผลงานเรื่องถัดไปในการแสดงภาพยนตร์ดราม่า Love May Fail ซึ่งสร้างจากนวนิยายชื่อเดียวกันของ Matthew Quick และ แสดงในซีรีส์ตลกเรื่อง The Curse
ภาพลักษณ์
ปัจจุบันสโตนได้รับการยอมรับว่าเป็นหนึ่งในนักแสดงหญิงที่มีชื่อเสียงมากที่สุดในโลก  เธอเป็นที่รู้จักจากการแสดงหลายบทบาท Daniel D'Addario จากนิตยสารไทม์อธิบายว่า "ความกล้าที่จะลองทำสิ่งใหม่ๆส่งผลให้เธอประสบความสำเร็จ" และ Jessica Kiang จาก IndieWire ตั้งข้อสังเกตว่าสโตนมีพรสวรรค์ในการแสดงได้หลายบทบาทและทำออกมาได้ดีทุกเรื่อง
สโตนยังได้รับการยกย่องว่าเป็นหนึ่งในนักแสดงหญิงที่สวยและมีเสน่ห์มากที่สุดคนหนึ่ง ทรงผม, ดวงตา และเสียงของเธอเป็นเอกลักษณ์อย่างชัดเจนซึ่งอายไลเนอร์ได้กลายเป็นหนึ่งในพื้นฐานการแต่งหน้าของเธอและทำให้แฟนๆจดจำเธอได้เป็นอย่างดี นิตยสารโว้กได้บรรยายถึงบุคลิกภาพของเธอว่า "ทุกสัดส่วนของเธอเข้ากันได้เป็นอย่างดี ทำให้เธอเป็นผู้หญิงที่มีเสน่ห์มากที่สุดคนหนึ่ง" ในปี 2009 เธอติดอันดับในนิตยสาร FHM ให้เป็น 1 ใน 100 สตรีที่เซ็กซี่ที่สุดในโลก และได้รับการยกย่องจากนิตยสารและสื่อต่างๆ เช่น วิกตอเรียส์ซีเคร็ต, เม็นส์เฮลต์, แกลเมอร์ ฯลฯ ในฐานะที่เป็นนักแสดงที่สวยและมีเสน่ห์มากที่สุดคนหนึ่ง
ชีวิตส่วนตัว
สโตนป่วยเป็นโรคหอบหืดซึ่งเธอตรวจพบภายหลังจากมีปัญหาในการหายใจในระหว่างการถ่ายทำเรื่อง Easy A สโตนย้ายจากลอสแอนเจลิสไปกรีนิชวิลเลจ นิวยอร์กในปี 2009 ในปี 2016 เธอย้ายกลับไปที่ลอสแอนเจลิส แม้จะได้รับความสนใจจากสื่ออย่างมาก แต่เธอก็ปฏิเสธที่จะพูดคุยเกี่ยวกับชีวิตส่วนตัวต่อสาธารณะ เนื่องด้วยด้วยความต้องการใช้ชีวิตปกติ สโตนกล่าวว่าเธอพบประโยชน์เพียงเล็กน้อยในการเป็นคนดังของสื่อ เธอรักในอาชีพของเธอมากและสโตนมีความสัมพันธ์ที่ใกล้ชิดกับครอบครัวของเธอ เธอเล่าว่า "ฉันมีความสุขกับครอบครัวที่ยิ่งใหญ่และผู้คนมากมายรอบตัว ฉันโชคดีจริงๆในแง่นั้น" เธอเผยในบทสัมภาษณ์ว่า ผิวเธอแพ้ง่าย เธอจึงหลีกเลี่ยงใช้ผลิตภัณฑ์บำรุงผิวและหันไปใช้น้ำมันสกัดจากเมล็ดองุ่นที่วางขายในซูเปอร์มาร์เก็ต
ความสัมพันธ์
ในระหว่างการถ่ายทำภาพยนตร์เรื่อง The Amazing Spider-Man ในปี 2010 สโตนเริ่มคบหากับ แอนดรูว์ การ์ฟิลด์ ทั้งคู่ปฏิเสธที่จะพูดเรื่องนี้ต่อสาธารณะแม้ว่าพวกเขาจะปรากฏตัวหลายครั้งด้วยกัน ต่อมาในปี 2015 มีรายงานว่าเธอและการ์ฟิลด์ได้ยุติความสัมพันธ์ลงแล้ว ในปี 2017 สโตนเริ่มคบหากับ เดฟ แม็คแครี่ ผู้อำนวยการสร้างภาพยนตร์ ต่อมาพวกเขาหมั้นกันในเดือนธันวาคมปี 2019 และสมรสกันในปีถัดมา ในเดือนมีนาคมปี 2021 สโตนได้คลอดบุตรสาวคนแรกของเธอ
การกุศล
แม่ของสโตนได้รับการวินิจฉัยว่าเป็นมะเร็งเต้านมและรักษาหายขาดในปี 2008 สโตนและแม่ของเธอฉลองด้วยการสักเป็นรูปเท้าของนกซึ่งออกแบบโดย เซอร์ พอล แม็กคาร์ตนีย์ โดยอ้างอิงจากเพลง "Blackbird" ของวงดนตรีในตำนานเดอะบีทเทิลส์ซึ่งเธอและแม่ของเธอชื่นชอบ เธอปรากฏตัวในแคมเปญของ "Revlon" ที่ส่งเสริมการให้ความรู้เกี่ยวกับมะเร็งเต้านม และ ในปี 2011 Stone ได้เข้าร่วมโครงการ "Stand Up to Cancer" ซึ่งมีวัตถุประสงค์เพื่อระดมทุนสำหรับการวิจัยโรคมะเร็ง สองปีต่อมาเธอได้เข้าร่วมกิจกรรมของ "Gilda's Club" ซึ่งเป็นองค์กรที่ทำงานเพื่อจุดประสงค์เดียวกัน ตั้งแต่ปี 2012 ถึงปี 2014 เธอเป็นเจ้าภาพจัดงาน "Revlon Run / Walk" ของมูลนิธิอุตสาหกรรมบันเทิงซึ่งร่วมต่อสู้กับผู้หญิงซึ่งป่วยเป็นมะเร็ง
สโตนยังร่วมเป็นส่วนหนึ่งในการระดมทุนเพื่อสนับสนุนโครงการ " Motion Picture & Television Fund" เพื่อช่วยเหลือผู้คนในอุตสาหกรรมภาพยนตร์และโทรทัศน์ที่ประสบปัญหาทางด้านรายได้ ในปี 2018 เธอร่วมมือกับนักแสดงหญิง 300 คนในฮอลลีวูดเพื่อร่วมก่อตั้งโครงการ "Time's Up" เพื่อปกป้องผู้หญิงจากการคุกคามและการเลือกปฏิบัติในสังคม
อ้างอิง
1988
รุสลันกับลุดมิลา
รุสลันกับลุดมิลา (Руслан и Людмила, Ruslan i Lyudmila) เป็นอุปรากรภาษารัสเซีย ความยาว 5 องก์ แต่งโดยมิคาอิล กลิงคาระหว่างปี ค.ศ. 1837 ถึง 1842 จากบทกวี Ruslan i Lyudmila ปี 1820 ของอเล็กซานเดอร์ ปุชกิน (1799-1837) เพื่อนสนิทของกลิงคา เดิมปุชกินตั้งใจจะเป็นผู้แต่งคำร้องสำหรับอุปรากรเรื่องนี้ด้วยตนเอง แต่ได้เสียชีวิตเสียก่อน
อุปรากรเรื่องนี้ออกแสดงรอบปฐมทัศน์เมื่อวันที่ 27 พฤศจิกายน ค.ศ. 1842 ที่โรงละครบอลชอย เซนต์ปีเตอร์สเบิร์ก ดนตรีท่อนโอเวอร์เชอร์มีทำนองที่ติดหูและได้รับความนิยมมาจนถึงทุกวันนี้
เนื้อเรื่องกล่าวถึง ลุดมิลา ธิดาของพระเจ้าวลาดีมีร์แห่งเคียฟ ที่ถูกลักพาตัวโดยพ่อมดผู้ชั่วร้าย และการผจญภัยของรุสลัน อัศวินผู้กล้าเพื่อช่วยเหลือเจ้าหญิง ทั้งคู่เกิดความรักต่อกันและแต่งงานกันในที่สุด อุปรากรเรื่องนี้ดัดแปลงจากเรื่องจริงในประวัติศาสตร์ และมีเนื้อเรื่องเน้นความรู้สึกชาตินิยมซึ่งมีอิทธิพลต่อเนื่องมาถึงผลงานของกลุ่มเดอะไฟฟ์ในเวลาต่อมา
ช่อการะเกด
ช่อการะเกด เป็นนิตยสารเรื่องสั้นที่ถือกำเนิดขึ้นพร้อมกับนิตยสาร โลกหนังสือ โดยมี สุชาติ สวัสดิ์ศรี เป็นบรรณาธิการเมื่อ พ.ศ. 2521
ช่อการะเกดแต่ละยุค
สามารถออกเป็นสามยุค ดังนี้
สมาชิกวุฒิสภาจังหวัดแพร่
จังหวัดแพร่ มีการเลือกตั้งสมาชิกวุฒิสภาครั้งแรก ในปี 2543 มีจำนวนสมาชิกวุฒิสภา จำนวน 2 คน และมีการเลือกตั้งครั้งล่าสุด เมื่อปี 2557 มีจำนวนสมาชิกวุฒิสภาจังหวัดละ 1 คนทั่วประเทศ